ORDE do 21 de febreiro de 2008 de modificación da do 6 de agosto de 2003, pola que se ditan normas sobre o recoñecemento do complemento salarial de antigüidade ao persoal laboral temporal ao servizo da Administración da Xunta de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 27/02/2008

Por orde da Consellería de Presidencia, Relacións Institucionais e Administración Pública do 6 de agosto de 2003, ditáronse normas sobre o complemento salarial de antigüidade ao persoal laboral temporal ao servizo da Administración da Xunta de Galicia.
No seu artigo primeiro dispón que se recoñecerán ao persoal laboral con contrato de duración determinada os trienios que lles correspondan polos servizos efectivamente prestados na Administración da Xunta de Galicia, exclusivamente, como tal persoal incluído no ámbito do IV convenio colectivo único para o persoal laboral da Xunta de Galicia.
Co fin de mellorar o procedemento que regula a dita orde, cómpre modificalo para permitir a introdución dos datos dos interesados de forma informática en colaboración coas distintas consellerías, o que vai a permitir unha maior axilización na tramitación correspondente.
Por isto, esta consellería, en virtude das competencias atribuídas pola Lei 4/1988, do 26 de maio, da función pública de Galicia e o IV convenio colectivo único para persoal laboral da Xunta de Galicia e demais normativa de aplicación e co informe favorable do Comité Intercentros do 1 de febreiro de 2008,
DISPÓN:
Artigo 1º
Modifícase o punto terceiro da Orde do 6 de agosto de 2003, que queda redactado como segue:
1. Os servizos efectivamente prestados na Administración da Xunta de Galicia, exclusivamente como persoal laboral temporal incluído no ámbito do IV convenio, e que completen un período de tres anos, deberán ser acreditados expresamente polo interesado/a ante a unidade administrativa de persoal onde estea destinado actualmente para proceder á súa validación. Esta consellería/organismo expedirá o correspondente certificado conforme o modelo anexo, que deberá remitir á Dirección Xeral da Función Pública da Consellería de Presidencia, Administracións Públicas e Xustiza para proceder ao seu recoñecemento.
2. A Dirección Xeral da Función Pública da Consellería de Presidencia, Administracións Públicas e Xustiza recoñecerá o/s trienio/s que proceda de conformidade cos servizos prestados pola persoa, que se acumularán por orde cronolóxica. Ningún período de tempo poderá computarse máis dunha vez.
O/s períodos de tempo non computados para o recoñecemento dun trienio teranse en conta pola Dirección Xeral da Función Pública para a súa acumulación ao/s seguinte/s período/s en que preste servizos a persoa, de ser o caso.
Artigo 2º
Modifícase o punto cuarto da Orde do 6 de agosto de 2003, que queda redactado como segue:
1. Para o recoñecemento dos trienios, os servizos prestados a tempo parcial computaranse como se o fosen a tempo completo, e a remuneración será proporcional á establecida para os/as traballadores/as a xornada completa. Na credencial de recoñecemento do trienio, figurará a porcentaxe da contía do trienio ordinario, en atención á xornada laboral que corresponda á persoa na data en que o perfeccione, con independencia de que durante o resto do período a xornada laboral fose distinta. Os trienios perfeccionados a tempo parcial percibiranse sempre nesa contía.
2. Os servizos prestados nun posto clasificado como descontinuo na relación de postos de traballo computaranse como se se prestasen todo o ano (12 meses), e a remuneración será proporcional ao tempo traballado.
Na credencial de recoñecemento do trienio figurará a porcentaxe da contía do trienio ordinario no caso de que o trienio se perfeccionase ocupando un posto dos clasificados como descontinuo. Os trienios perfeccionados baixo esta modalidade percibiranse sempre nesa contía.
Artigo 3º
Modifícase o punto quinto da Orde do 6 de agosto de 2003, que queda redactado como segue:
O persoal laboral a que se refire esta orde terá dereito a percibir os trienios expresamente recoñecidos polo órgano competente, con independencia da consellería e/ou posto de traballo en que presta servizos como persoal laboral en cada momento.
Artigo 4º
Suprímense os anexos I e II, que quedarán substituídos polo anexo que se adxunta.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Contra esta orde, que pon fin á vía administrativa poderase interpoñer recurso potestativo de reposición perante esta consellería, no prazo dun mes contado desde o día seguinte ao da súa publicación no Diario Oficial de Galicia, de conformidade co establecido na Lei 30/1992, do 26 de novembro, de réxime xurídico das administracións públicas e do procedemento administrativo común ou poderase impugnar directamente perante o Xulgado do Contencioso-Administrativo de Santiago de Compostela, no prazo de dous meses contado desde a mesma data, segundo a Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 21 de febreiro de 2008.
José Luis Méndez Romeu
Conselleiro de Presidencia, Administracións Públicas e Xustiza
Ver referencia pdf "04100D004P028.PDF"